ЩIэблэ узыншэ къащIохъуэ
Иджыблагъэ Иркутск щекIуэкIащ зи ныбжьыр илъэс 21-м нэмысахэм алыдж-урым бэнэкIэмкIэ я урысейпсо зэхьэзэхуэ. Абы къигъэлъэгъуащ ди лъахэгъу Олимп чемпионхэу Къардэн Муратрэ Хъущт Аслъэнбэчрэ, дуней псом щэнейрэ щытекIуа Махуэ Билал сымэ я щапхъэм ирикIуэ щIэблэ узыншэ республикэм зэриIэр.
Иркутск щекIуэкIа зэхьэзэхуэм къызэхуишэсат алыдж-урым бэнэкIэмкIэ къэралым щынэхъыфIхэр, зи ныбжьыр илъэс 21-м нэмысахэр. Я хьэлъагъ елъытауэ, Къэбэрдей-Балъкъэрым икIахэм ящыщу тхур абы и финалхэм щыбэнащ.
Ди республикэм и бэнакIуэхэм псом хуэмыдэу тепщэныгъэр щаIыгъащ нэхъ хьэлъэ дыдэхэм я зэпеуэм. Я хьэрхуэрэгъу псоми ефIэкIри, килограмми 130-м нэс зи хьэлъагъхэм я кIэух зэIущIэм щызэпэщIэуват Щад Уэсмэнрэ ЩхьэщэмыщI Рэмэзанрэ. А тIум я къарукIи зэфIэкIкIи зэрагъэхь щыIэтэкъыми, ерыщу зэныкъуэкъуащ. ИкIэм-икIэжым, Щадыр текIуащ икIи дыщэ медалыр зыIэригъэхьащ. ЩхьэщэмыщIым дыжьыныр лъысащ. А гупым ещанэ увыпIэр щызыубыдари ди лъахэгъущ. Ар КIэмпIарэ Муратщ. Шэч хэлъкъым а щIалэхэр мыгувэу балигъхэм я дежи лъэ быдэкIэ зэрыщыувынум.
Килограмм 82-м нэс зи хьэлъагъхэм я зэпеуэм и финалми щызэхуэзар Къэбэрдей-Балъкъэрым икIахэращ. Псэун Станиславрэ Гъуэныбэ Iэуесрэ я зэпэщIэтыныгъэм сыт хуэдэ зэхьэзэхуэри игъэдэхэфынут. Апхуэдэу щыт пэтми, тIум языр текIуэн хуейт. ЗэкIэ зи насып нэхъ къикIар Псэунращ. Гъуэныбэм дыжьын медалыр Iэрыхьащ.
Гъэужьей Iэдэми Иркутск щекIуэкIа зэхьэзэхуэм текIуэныгъэр къыщихьащ. Килограмм 63-м нэс зи хьэлъагъхэм я кIэух зэIущIэм абы щыхигъэщIащ Шэшэным икIа Амаев Абу-Муслъим.
ЗэкIэ жэз медалымкIэ арэзы хъуащ Къэрэгъул Анзор. Ар щыбэна килограмм 60-м нэблагъэхэм я зэпеуэм здынэсыфар «финал цIыкIуращ» икIи, абы щытекIуэри, ещанэ увыпIэр иубыдащ.
Хьэтау Ислъам.
